CELEX: 62015CN0552
Language: sk
Date: 2015-10-23 00:00:00
Title: Vec C-552/15: Žaloba podaná 23. októbra 2015 – Európska komisia/Írsko

14.12.2015   
            
            
               SK
            
            
               Úradný vestník Európskej únie
            
            
               C 414/23
            
         Žaloba podaná 23. októbra 2015 – Európska komisia/Írsko
   (Vec C-552/15)
   (2015/C 414/30)
   Jazyk konania: angličtina
   
      Účastníci konania
   
   
      Žalobkyňa: Európska komisia (v zastúpení: M. Wasmeier, J. Tomkin, splnomocnení zástupcovia)
   
      Žalovaný: Írsko
   
      Návrhy žalobkyne
   
   
               —
            
            
               určiť, že vyrubením plnej výšky registračnej dane, keď írsky rezident registruje motorové vozidlo nadobudnuté na základe leasingovej zmluvy alebo prenajaté na základe nájomnej zmluvy v inom členskom štáte, bez zohľadnenia dĺžky používania, pokiaľ sa ani nezamýšľa používať vozidlo najmä v Írsku trvalo a ani sa takto v skutočnosti nepoužíva, a stanovením podmienok na vrátenie tejto dane, ktoré prekračujú to, čo je striktne potrebné a primerané, si Írsko nesplnilo svoje povinnosti podľa článku 56 Zmluvy o fungovaní Európskej únie,
            
         
               —
            
            
               zaviazať Írsko na náhradu trov konania.
            
         
      Žalobné dôvody a hlavné tvrdenia
   
   
      
         Sporná vnútroštátna právna úprava
      
   
   Írsky zákon o financiách z roku 1992 (Ireland’s Finance Act, 1992) (v znení zmien a doplnení) stanovuje vyrubenie dane z registrácie motorových vozidiel dovezených do tohto štátu. V súlade s týmto zákonom, dovozcovia vozidiel sú povinní zaplatiť pri registrácii celú daň uplatňovanú pri trvalej registrácii. Táto požiadavka sa uplatňuje na všetky dovezené vozidlá, bez ohľadu na zamýšľanú alebo skutočnú dobu ich používania v tomto štáte a zahŕňa vozidlá, ktoré sú prenajaté alebo nadobudnuté na základe leasingovej zmluvy zo zahraničia na vopred určenú obmedzenú dobu. Hoci írske orgány zaviedli možnosť získať následné vrátenie prebytku zaplatenej dane, takéto vrátenie možno udeliť len po inšpekcii a vývoze predmetného vozidla. Neexistuje žiadne ustanovenie o zaplatení úrokov z prebytku dane, ktorá bola vyrubená a za konanie týkajúce sa vrátenia dane sa vyberá poplatok 500 eur.
   
      
         Hlavné tvrdenia
      
   
   Komisia zastáva názor, že Írsky systém zdaňovania registrácie motorových vozidiel ukladá írskym rezidentom, ktorí chcú doviezť prenajaté vozidlo, alebo vozidlo nadobudnuté na základe leasingovej zmluvy, na vopred určenú obmedzenú dobu, neprimerané cash-flow a finančné bremeno. Podľa Komisie sporné vnútroštátne predpisy robia prenajatie a leasing vozidiel z iných členských štátov podstatne zložitejším a drahším, než je to pri prenájme a leasingu vozidiel od podnikov so sídlom v Írsku. Komisia uvádza, že írska daň z registrácie vozidiel sťažuje poskytovanie a prijímanie služieb leasingu a prenájmu, je neprimeraná a preto predstavuje porušenie článku 56 ZFEÚ.